San Juan (Portoriko)

thumb|Starý San Juan, letecká snímka<br />pevnosti El Morro v popredí

**San Juan** je hlavné a najväčšie mesto Portorika. Má rozlohu  a žije tu 434-tisíc obyvateľov, čím je to 42. najväčšie mesto, ktoré patrí pod jurisdikciu Spojených štátov.

## História
Mesto sa radí medzi najstaršie Európanmi založené osady v Amerike. Prvým guvernérom Portorika bol v roku 1508 menovaný Juan Ponce de León, toho istého roku založil prvú osadu Caparra. Tá sa nachádzala približne 2 km vo vnútrozemí. O rok neskôr časť sa španielskych kolonizátorov presťahovala na novú lokalitu bližšie mori – do súčasného historického jadra San Juanu, ktoré sa nachádza na ostrove s rozlohou 7,8 km², ktorý je od hlavného ostrova oddelený zhruba 100 m širokým prielivom. Toto presídlenie z Caparry na blízky menší ostrov skončilo v roku 1521, keď nová osada dostala meno „San Juan Bautista“ na počesť Jána Krstiteľa. Mesto bolo teda oficiálne založené 28 rokov po objavení Ameriky Krištofom Kolumbom.

Počas koloniálneho obdobia bol San Juan jedným zo styčných bodov španielskej prítomnosti v Karibiku. San Juan hral ochrannú úlohu pre španielske lode vo východnej časti Antilského súostrovia. Už v roku 1533 začala výstavba mestského opevnenia. Tunajší prístav vo veľkom využívali lode, ktoré plávali medzi Španielskom a Novým svetom. San Juan bol zastávkou obchodných lodí, ktoré do Európy dopravovali zlato a striebro zo španielskych kolónií. Mesto bolo častým cieľom útokov pirátov a korzárov (napr. v roku 1595 na San Juan zaútočil Francis Drake). Portoriko zostalo španielskou kolóniou až do roku 1898, kedy po španielsko-americkej vojne prešlo pod správu USA.

## Svetové dedičstvo UNESCO
V roku 1983 bola na zoznam svetového dedičstva UNESCO zapísaná skupina historických stavieb v San Juane. Oficiálny názov podľa UNESCO je „La Fortaleza a Národné historické miesto v San Juan na Portoriku“ (anglicky La Fortaleza and San Juan National Historic Site in Puerto Rico). Jedná sa o stavby predovšetkým vojenského charakteru – pevnosti San Felipe del Morro a San Cristóbal, menšia pevnosť El Cañuelo. La Fortaleza dnes slúži ako sídlo portorického guvernéra. Okrem vymenovaných stavieb pod ochranu UNESCO patrí aj časť zachovalých hradieb. Ako celok predstavujú unikátny príklad európskej vojenskej architektúry prispôsobené podmienkam Nového sveta.

## Doprava
San Juan je dopravný uzol celého ostrova. Nachádza sa tu moderný prístav, medzinárodné letisko Luise Munoz Marína a od roku 2005 je tu prevádzkovaný 17,2 km dlhý systém metra so 16 stanicami – Tren Urbano. Z mesta vychádzajú pozemné komunikácie rozbiehajúce sa po celom ostrove.

## Partnerské mestá
*  Cádiz, Španielsko
*  Cartagena, Kolumbia
*  Guatemala, Guatemala
*  Honolulu, Havaj, USA
*  Jacksonville, Florida, USA
*  San Juan, Filipíny
*  Santiago de los Caballeros, Dominikánska republika

## Galéria

Castillo de San Cristóbal.jpg|Pevnosť San Cristóbal
A sentry box FortElMorro SanJuan PuertoRico.jpg|Garita, jedna z mnohých ikonických strážnic
FortElMorro SanJuan PuertoRico.jpg|Pevnosť El Morro
Puerta de San Juan.jpg|Historická vstupná brána


LaFortaleza SanJuan PuertoRico.jpg|La Fortaleza, sídlo guvernéra. Najstaršia vládna budova v Novom Svete.
Castillo de San Cristóbal, San Juan, Puerto Rico.jpg|Pevnosť San Cristóbal
Calle de San Justo in Old san juan.jpg|Ulička v starom San Juane
Old san juan at night.jpg|Noc na hradbách


## Iné projekty


Kategória:Mestá v Portoriku